

Forum Ljubljana, Zavod za umetniško in kulturno produkcijo, Metelkova 6, 1000 Ljubljana

core@mail.ljudmila.org, www.stripburger.org, [FB: stripburgercomix](http://www.facebook.com/stripburger), IG: stripburger



### Zaključil se je natečaj Živel strip! Živela animacija 2025!

[www.zivelstrip.net](http://www.zivelstrip.net/)

**Živel strip! Živela animacija! 2025**

----------------------------------------------------------------------------------------------------------------------------------- **Razstava del, prispelih na natečaj, projekcije animiranih filmov in podelitev nagrad**

**Knjižnica Otona Župančiča (KOŽ),** Kersnikova ul. 2 (vhod skozi pasažo s Slovenske in Gosposvetske ul), Ljubljana

**ODPRTJE: petek, 11. april 2025, ob 17.00**

Odpiralni čas: pon., sreda–pet.: 8.00–19.30, torek: 10.00–19.30,

sobota: 8.00–13.00, nedelja: zaprto

Razstava bo na ogled do 31. 5. 2025.

Za brezplačna vodstva za skupine nam pišite na core@mail.ljudmila.org.

-----------------------------------------------------------------------------------------------------------------------------------

Živel strip! Živela animacija! je mednarodni projekt na področju stripa in animiranega filma, ki smo ga zasnovali skupaj z združenjem Vivacomix iz italijanskega Pordenona. Pri organizaciji se nam je pridružil še mednarodni festival animiranega filma Animateka. Partnerji projekta pa so revije Ciciban, Cicido, Galeb in Društvo Slon, Divja misel, Center Rog ter Klub Marindolus Kranj.

Namen projekta je spodbujanje stripovske ustvarjalnosti in animacije, branja ter splošnega vizualnega izobraževanja, predvsem pa popularizacija stripa in animiranega filma med mlajšo publiko. Skozi razpis in z razstavo smo predstavili dvojico avtorjev iz Slovenije in Italije (letos sta to bila ilustrator in avtor stripa Smrt in čevljar Jure Engelsberger ter mlada italijanska strip avtorica Elisa Menini) z likom iz japonskega ljudskega izročila Kintaro. Dela obeh avtorjev so udeležencem (lahko) služila v navdih. Rezultate natečaja oz. stripovska dela učencev in dijakov, prispela na natečaj, si bomo lahko ogledali na razstavi v Knjižnici Otona Župančiča. Ob odprtju bo na ogled izbor animiranih filmov, prispelih na natečaj, in rezultati delavnic, nastalih v produkciji društva Slon.

Na natečaj je letos prispelo **505 stripovskih del**, ki jih je ustvarilo **352 učencev** in **144 dijakov iz Slovenije**, sodelovalo pa je **47 osnovnih in 9 srednjih šol ter 26 posameznikov**. Stripe so ustvarjali tudi v okviru programov **dveh društev.** **Preko 180** osnovnošolcev in srednješolcev je ustvarilo **49 kratkih animiranih filmov**.

Med avtorji stripov in animacij smo izsledili nekaj naših 'starih' znancev iz prejšnji let, ki so s svojimi novimi stripi pokazali, da je strip medij, ki je v fokusu njihovega ustvarjanja, da se ga lotevajo raziskovalno in razvijajo svoj avtorski izraz oz. imajo gromozansko zalogo zgodb, ki jih hočejo povedati skozi strip. Eden od udeležencev je ustvaril celo 10 zvezkov, ki sestavljajo 3 stripovske serije. Veseli nas dejstvo, da stripi nastajajo tudi izven šolskih okvirjev, da se jih mladi lotevajo samostojno in da se odzovejo na naš natečaj.

**Žirijo**, kije izbrala glavne nagrajence in (posebna) priznanja, sestavljajo: Jure Englesberger (avtor), Katerina Mirović (Stripburger), Andreja Goetz (društvo Slon, mednarodni festival animiranega filma Animateka) ter Paola Bristot (združenje Vivacomix).

Pri izboru nagrajencev je žirija kot vedno upoštevala tako likovno izvedbo kot zgodbo in njuno součinkovanje. Pri prebiranju stripov je naletela še na številne talentirane ustvarjalce, za katere upa, da se bo z njimi srečevala tudi naslednja leta in ne dvomimo, da bodo postali hudi stripovski avtorji in animatorji.

NAGRAJENCI

STRIP

**5 GLAVNIH NAGRAD**:

**KNJIŽNI KUPONI V VREDNOSTI 100** €, mini strip **Zlati čili** Eve Dolničar in udeležba na delavnici izdelave stripovske majice v Centru Rog, sobota, 19. aprila 2025, med 10. in 14. uro

. **Džan Delić:** Kintaro, 2. raz., OŠ Toneta Čufarja Maribor, mentorica: Jožica Lešnik Švajger

Nagrado podeljuje združenje Viva Comix

Dober pristop k stripu je, da bralca vključimo v rekonstrukcijo dogajanja, in ta dva prizora Džana Delića sta dober primer tega. Čeprav sta risbi preprosti in brez posebnih detajlov, je kompozicija učinkovita, dogajanje pa zares dinamično, kar naši domišljiji omogoča, da se razživi! Odličen stripovski začetek (prvenec?) tega avtorja, ki si zasluži našo spodbudo.

. **Val Benedetti Pušnik:** Psajho Pidžon, 6. raz., Epicenter, Izola, mentor: Vasko Vidmar

Kaj bi lahko bilo boljše prizorišče za ogled celega spektra naše družbe in človeških odnosov kot v Burekdžinici? To je izhodišče tega neverjetno domiselnega, punkovskega in satiričnega stripa Vala Benedettija. Mladi avtor v hitrem stripu z veliko šale in družbenega komentarja znova pokaže svoje edinstvene sposobnosti za detajle in gosto kompozicijo, nadrealistične skice in like.

. **Jernej Mlakar:** Lov za očetom,OŠ Toneta Čufarja Maribor, 6. raz., mentorica: Jožica Lešnik Švajger

Jernej Mlakar nas s svojim noro podrobnim in neukrotljivim slogom risanja ponovno ne more pustiti ravnodušnih. Tokrat fantastični liki skupaj s tekočimi barvami ustvarjajo kompleksen in plemenski svet, v katerem naš junak s pomočjo ptičjega prijatelja išče svojega očeta. Resnično dinamična in eksplozivna kompozicija, ki priča o izjemni ustvarjalnosti tega mladega avtorja.

. **Kolja Gombač:** Nož, 8. raz., Ljubljana, mentorica: Ivana Djilas

Kolja Gombač se je z uporabo igrač in fotografske tehnike, ki nas je spomnila na klasične fanzinovske fotozgodbe iz preteklosti, suvereno lotil ene od najresnejših tem. Strip o otroku, ki si je želel biti le sprejet, a ga okolica napačno razume in pogosto kaznuje, dokler se vsi ti nesporazumi ne zavrtijo v spiralo, ki našega junaka pripelje do skrajne odločitve. Vse to je impresivno izdelano tako v kompoziciji in grafičnem oblikovanju kot tudi v dramaturgiji in strukturi zgodbe, skoraj kot storyboard za animirani film, in kaže zrel pristop do pereče tematike.

. **Nikole Jenko, Julija Modrijan:** Grembo Ammufito, 2. let., SŠOF Ljubljana, mentor: Martin Ramoveš

Zelo vešče izpeljana tehnika in fluidna risba s skrbno izbranimi barvami, ki ustvarjajo resnično živo vzdušje; ta tihi strip je z napeto pripovedjo, ki se konča s skrivnostnim srečanjem, prikazal razcvet domišljije; z risbo, s svetlobo in detajli pa poskrbi za čarobno pustolovščino, ki bralca posrka v osrčje dogajanja.

**POČITNICE: 6-dnevno taborjenje Mini Gorindol na Kolpi** ([www.taborjenje.info](http://www.taborjenje.info)), ki ga podeljuje Klub Marindolus Kranj, mini strip **Zlati čili** Eve Dolničar in udeležba na delavnici izdelave stripovske majice v Centru Rog

. **Petja Čukalac:** Zadnji maček v mestu,6. raz., Miklavž, mentor: Stevan Čukalac

Prazne ulice mesta so posledica onesnaževanja in temačnosti, zaradi česar prebivalci ne želijo svojega časa preživljati na prostem. Zato tri prijateljice, mačke, vzamejo stvar v svoje kremplje, raziščejo problem in rešijo zrak. Ne le da avtor nagovarja perečo problematiko in jo poveže z vedno bolj ekstremno prisotnostjo tehnologije v našem vsakdanu, njenim vplivom na okolje, pač pa skozi strip pokaže, da je vešč pripovedovanja in da zna z likovnim pristopom ustvariti atmosfero zgodbe. Njegova pozornost do detajlov, vešče zrisani glavni liki in ozadja, dobre kompozicije oz. scene, so odlika tega za ta leta zelo impresivnega stripa.

**PRIZNANJA** in udeležba na delavnici izdelave stripovske majice + izbor revij Galeb ali Stripburgerjevih publikacij

+ izdelava lastne stripovske majice na brezplačni delavnici, ki bo potekala v **Centru Rog** (Trubarjeva cesta 72, Ljubljana), v **soboto, 19. aprila 2025**, med 10. in 14. uro. Delavnico bosta vodila David Krančan in Tomo Per. Prosimo, potrdite udeležbo in velikost želenih majic!

**. Ameli Štefanič:** Volk in lisica, 7. raz., OŠ Mirana Jarca Črnomelj, mentorica: Natalija Orlič

Nemi strip, v katerem osirotelo lisičko posvoji trop volkov, govori o sprejetosti in pomenu družine. Vzdušje in občutki so lepo prikazani z uporabo preprostih barvnih poudarkov skupaj z uokvirjanjem in zaporedjem zgodbe, ki gledalca popeljejo v globino gozda, da se skupaj z našimi protagonisti navdušuje nad močjo narave.

**. Tine Avdić:** Josephove dogodivščine, Albert in Leopoldo, Golob Strico – več daljših zgodb, 6. raz., Ljubljana

Ta izjemno plodoviti umetnik nam predstavlja tri serije avanturističnih epov z različnimi liki, nalogami in zgodbami. Tine Avdić kaže izjemen občutek za pripovedovanje zgodb in precej režiserskih spretnosti. Četudi bi kompozicija in posamezni kadri potrebovali še nekaj več pozornosti, gre za dobro izpeljane zgodbe in stripovskega avtorja z velikim potencialom.

**. Kosta Steržaj:** Smrtna restavracija, 3. raz., OŠ Mirana Jarca Ljubljana, mentorica: Sonja Đevenica

Kako sveža je tvoja hrana? Tu je ubita takoj. To je poslovna ideja Smrti, ki se ji porodi nekega dne, ko se naveliča vsakodnevne rutine v službi. Nadrealističen in zabaven strip z barvito slogovno izbiro, ki nas spominja na mehiško umetnost, klasični Dias De Los Muertos (dan mrtvih), se izkaže za zelo primeren izbor za tovrstno zgodbo, polno temačnega humorja.

**. Tisa Franinović:** Presenečenje, 8. raz., OŠ Kolezija, mentorica: Eva Gorišek

Pravi western na eni strani v zahtevni tehniki suhe igle. Na koncu pa presenečenje.

**. Marjeta Feltrin:** Smrt na koncu umre, 4. raz., OŠ Dušana Muniha Most na Soči, mentor: Mirko Kavčič

Ekspresivna likovnost ter pravilna kompozicija kadrov dajeta popoln ritem zgodbi, v kateri se zaporedje vzročno-posledičnih dogodkov Smrti zgodi na navidezno običajen dan, ko se je po napornem delu želela le zabavati, in v kateri tako ona kot mi bralci ne počijemo vse do bridkega konca.

**. Valentin Novak:** Smrt in prosti teden, 4. raz., OŠ Domžale, POŠ Ihan, mentorica: Nadja Kos

Smrt na počitnicah prešine nova poslovna ideja, ki jo nepričakovano potegne v vrsto še bolj zahtevnih nalog in vlog, od spletne prodaje do boksarskega borca, na koncu pa ugotovi, da je bilo njeno staro delo morda manj zahtevno, in se z veseljem vrne v staro službo. Zaradi gostote risb in hitrega zaporedja je bralec konstantno preplavljen z dogajanjem v dobro strukturirani zgodbi, v kateri glavna junakinja naredi popoln krog in se z naučeno lekcijo vrne na začetek.

**. Aleksa Plimon:** Death Day-Off, 8. raz, OŠ Prežihovega Voranca, Ravne na Koroškem, mentorica: Alijana Tertinek

Napeta, barvita in eksplozivna pripoved o tem, kako smrt odide na dopust, vendar se more predčasno vrniti, ker nihče ne umre. Dopust odpovedan do konca dni!

**PRIZNANJA** in izbor Stripburgerjevih publikacij ter enoletna deluxe naročnina na Stripburger

**. Zoja Isoski:** Vasko Popa: Riba v duši, 4. letnik, SŠOF Ljubljana, mentorica: Kaja Urh

Interpretacija pesmi Vaska Pope *Riba v duši* z izvrstno risbo in spretnim obvladovanjem tehnike. Zoja Isoski je na samo eni stripovski strani sposobna uresničiti jasno in celovito pripoved s kompozicijo, ki pritegne pogled.

**. Iva Racman:** Starec in morska zvezda (po pesmi Tomaža Pengova), 3. letnik, SŠOF Ljubljana, mentor: Martin Ramoveš

Vse, kar moramo vedeti o tem futurističnem kontekstu, je zahvaljujoč kompoziciji, ozadjem in tehniki barvanja, ki resnično postavi prizorišče in ustvari popolno vzdušje te zgodbe, odlično zajeto na samo treh straneh. Vrhunsko izvedene risbe so razporejene v dinamično kompozicijo, ki daje temu stripu po pesmi Starec in morska zvezda Tomaža Pengova resnično profesionalen vtis.

**. Mia Les:** Nasmehnila se je, 3. letnik, SŠOF Ljubljana, mentor: Martin Ramoveš

V tem stripu prizori potekajo kot pesem in prav takšno je tudi organsko zaporedje in kompozicija zgodbe. Pijani mornar ponoči na obali sreča sireno in njegova čustva eksplodirajo, ona pa se raztopi v pesku in se v znamenju ljubezni in žalosti vrne v naravo. Ekspresivna risba s tušem, bogata s podrobnostmi, se z gledalcem poveže na več ravneh in pokaže vse sposobnosti in potencial te mlade avtorice.

**. Leon Bogovčič:** Tolpe Sadgrada / 1. poglavje, 4. letnik, Ljubljana

V spodnjem predalu hladilnika je gnilo mesto Sadgrad, v katerem zelenjava namerava prevzeti hegemonijo sadja. Toda sadje prisluškuje ...

Spretna risba in dobra klasična mafijska drama, ki jo Leon Bogovčič mojstrsko vodi skozi vse prizore, izbira kadriranja in podrobnosti, hiter tempo dogajanja in humor bralca zasvojijo v pričakovanju na naslednjo epizodo.

**. Ana Štular:** Irena, 17 let, Kranj

Ironija in kompozicija sta bistveni za to krožno zgodbo Ane Štular, v kateri nam naša protagonist v prvi osebi pripoveduje kratkotrajno ljubezensko zgodbo z Ireno, v spretni strukturi pripovedi, ki pove več o vzorcih in vedenju naše protagonistke kot o sami ljubezni, kar zelo dobro pokaže konec, v katerem zvemo, kaj natančno se bo zgodilo, ne da bi nam avtorica to morala pokazati ali povedati.

**. Vasko Vidmar iz Epicentra (Izola) za prispevek k popularizaciji in razvoju stripa**

ANIMACIJA

**1. nagrada –** udeležba na festivalu **Piccolo Festival dell'Animazione**, San Vito, Italija

**Giulian Caputo:** Just Death, mentor: prof. Federica Marchetto, Don Bosco Scuola secondaria II E)

Film odlikuje dinamična in jasna filmska pripoved, ki vključuje kreativno kadriranje in različne kote kamere. Uspešno ustvarja vtis pravega žanrskega filma, avtor pa je z domiselnimi karikaturami oblikoval izrazite in značajske like.

**1. nagrada –** udeležba na delavnici animacije, prost vstop na izbor festivalskih filmov in festivalski izdelki, mednarodni festival animiranega filma Animateka, 1.–7. 12. 2025, Ljubljana + mini strip

**Ajda Gajski, Ian Tai Starčević, Lorena Stanković:** Nevidna,mentorica: Edita Krošl, OŠ Velika Dolina

Film odpira pomembno temo medvrstniških odnosov, ki jo odlično poudarja s premišljeno izbiro materialov. Uporaba prozornih folij in pavs papirja v več plasteh ustvarja edinstveno vizualno podobo, ki dodatno krepi sporočilo filma.

**2. NAGRADA –** udeležba na delavnici animacije, prost vstop na izbor festivalskih filmov, mednarodni festival animiranega filma Animateka, 1–7. 12. 2025, Ljubljana + mini strip

**Filip Žagar:** Smrt in čevljar, 15 let, Nova cerkev

Kratek film, za katerega se zdi, da že na začetku poznamo konec, nas kmalu povsem preseneti. Smrt namreč, namesto da bi čevljarja pospremila v onostranstvo, povsem izgubi glavo za vokaloidom, prvim glasom prihodnosti – Haike Mitsu. Konec je srečen: smrt najde ljubezen, čevljar pa ostane živ.

**3. NAGRADE –** prost vstop na izbor festivalskih filmov, mednarodni festival animiranega filma Animateka, 1.–7. 12. 2025, Ljubljana + mini strip

**. Juš Ivanjšič**: Treniranje,mentorica: Eva Čampelj Jazbec, OŠ Savsko naselje

Kljub tehničnim pomanjkljivostim film jasno odraža avtorjevo spretnost v risbi in animaciji v tradicionalni risani tehniki. Odlično izbrano kadriranje pa gledalca še dodatno potegne v središče dogajanja. Z malo treninga verjamemo bo naslednji film še bolj dodelan.

**. Stella Matković, Korina Barak, Leona Koren:** Sablasna žudnja, mentorica: Hana Repše, Enimation

Film izstopa s svojo vizualno podobo in animacijo. Sepia barvni odtenki pričarajo melanholično in malce strašljivo vzdušje, ki odraža hrepenenje osamljenega duhca.

**. Katarina, Anuška, Tiana:** Možgansko čiščenje, mentorja: Hana Repše, Robert Petrovič, Enimation in Gimnazija Ptuj **–** Umetniška gimnazija

Stilizirana risba, premišljena izbira barv, taktno kadriranje in pozornost na prave detajle popolnoma sovpadajo z vsebino. Vse skupaj ustvari izjemno pristen občutek, ki ga doživi vsak ob nehumano zgodnjem jutranjem prebujanju.

. **Zoja Farič, Gal Prša:** Kam gre ta svet, mentorica: Urška Bučar Fink, OŠ Dolenjske Toplice

Specifična uporaba mešane tehnike stop animacije, kjer repeticija vizualnih elementov še dodatno poudari sporočilo filma. Tudi izbira glasbene podlage odlično dopolnjuje vzdušje in ga naredi še bolj izrazitega.

EVA DOLNIČAR: ZLATI ČILI
mini album, zbirka 0, 24 črno-belih strani, A6

Vsi udeleženci prejmejo svež, z vonjem tiskarske barve obogaten mini strip **Zlati čili**, ki ga je prav za Živel strip! Živela animacija! ustvarila dijakinja Srednje šole za oblikovanje in fotografijo Ljubljana Eva Dolničar. Pod mentorstvom izkušenega striparja Davida Krančana je ustvarila svoj stripovski knjižni prvenec **Zlati čili***,* v katerem je pokazala, da zmore tudi tako velik pritisk kot je izvedba stripovske knjižice, pa čeprav je še tako majhna.

V njem se dogodi nenavadno tekmovanje, ki ima samo eno pravilo: »Kdor poje največ čilija v eni minuti, zmaga!« Bernardo, Miki, Riki in Rikardo se tako pomerijo med seboj in med njimi se odvije pravi pravcati boj, ki ni le zelo napet, ampak tudi nadvse zabaven. Le kdo bo pojedel največ čilija, kaj se bo zgodilo z zmagovalcem, koliko perja bo pri tem sfrčalo v zrak in ali se bo morda zgodba končala celo z naukom!?

STRIPOVSKA MAJICA

Delavnica za nagrajence natečaja

Center Rog, Trubarjeva 72, Ljubljana;

sobota, 19. april 2025, 10.00–14.00

Delavnico bosta vodila David Krančan in Tomo Per.

**Nagrade prispevajo**: Klub Marindolus Kranj, revije Ciciban, Cicido, Pil, Galeb, Stripburger ter Društvo za oživljanje zgodbe 2 koluta in Center Rog.

**Produkcija**: Stripburger/Forum Ljubljana, Viva Comix, Društvo za oživljanje zgodbe 2 koluta

Koprodukcija: Center Rog, Mestna knjižnica Ljubljana

V sodelovanju z revijami: Ciciban, Cicido, PIL in Galeb

Projekt sofinancirata Ministrstvo za kulturo in MOL – Oddelek za kulturo.

Donator: Klub Marindolus Kranj, [www.taborjenje.info](http://www.taborjenje.info)

VIZUALIJE ZA NOVINARJE

https://www.zivelstrip.net/press